《螺川舟中与世赏内翰小酌联句三首 其三》
明代·江源

江水江风江路长，故人相对两茫茫。青樽不与情俱尽，白发谁教兴更狂。

廿载看花如昨日，一时持斧向南方。今宵各有怀人梦，落月流光照屋梁。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。